
NACRT PRIJEDLOGA

Na temelju članka 15. stavka 2. Zakona o javnoj nabavi („Narodne novine“ broj 120/16, 144/22 i 48/26) i članka 19. Statuta Doma za starije osobe Labin, Ravnateljica Doma, uz prethodnu suglasnost Upravnog vijeća KLASA:________, URBROJ: ________,sa sjednice održane dana ___________2026. godine, donosi


PRAVILNIK
O JEDNOSTAVNOJ NABAVI


I. OPĆE ODREDBE

Članak 1.
Ovim Pravilnikom o jednostavnoj nabavi (u daljnjem tekstu: Pravilnik) uređuju se pravila, uvjeti i postupak koji će provesti Dom za starije osobe Labin kao javni naručitelj (u daljnjem tekstu: naručitelj) prije stvaranja ugovornog odnosa za nabavu robe i usluga procijenjene vrijednosti manje od 50.000,00 eura, i radova procijenjene vrijednosti manje od 100.000,00 eura (u daljnjem tekstu: jednostavna nabava), za koji se sukladno članku 12., stavku 1., točki 1. Zakona o javnoj nabavi (Narodne novine br. 120/16, 114/22 i 48/26) ne primjenjuje Zakon o javnoj nabavi.

Procijenjena vrijednost nabave u smislu stavka 1. ovog članka je vrijednost nabave bez poreza na dodanu vrijednost.

Članak 2.
U provedbi postupaka jednostavne nabave naručitelj je obvezan u odnosu na sve gospodarske subjekte poštovati načela javne nabave iz članka 4. Zakona o javnoj nabavi (načelo slobode kretanja robe, načelo slobode poslovnog nastana i načelo slobode pružanja usluga te načela koja iz toga proizlaze kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti).

Primjenjujući načela iz stavka 1. ovog članka, Naručitelj će, u skladu s predmetom i vrijednosti nabave, osigurati sudjelovanje većeg broja gospodarskih subjekata, jednake uvjete sudjelovanja u postupcima jednostavne nabave, jasnoću i dostupnost informacija o postupku jednostavne nabave te zakonito, transparentno i učinkovito provođenje postupka. 

Članak 3.
Na sukob interesa u postupku jednostavne nabave na odgovarajući način primjenjuju se odredbe članaka 75. do 83. Zakona o javnoj nabavi.

Predstavnici naručitelja iz članka 76. stavka 2. Zakona o javnoj nabavi, kao i osobe naručitelja koje sudjeluju u postupcima jednostavne nabave, dužni su potpisati izjavu o postojanju ili nepostojanju sukoba interesa s gospodarskim subjektima. 

Naručitelj vodi i ažurira popis gospodarskih subjekata s kojima je predstavnik naručitelja u sukobu interesa te isti objavljuje na internetskim stranicama naručitelja. 


II. POSTUPCI JEDNOSTAVNE NABAVE S OBZIROM NA PROCIJENJENU VRIJEDNOST NABAVE

Članak 4.
Postupci jednostavne nabave iz članka 1. ovog Pravilnika dijele se s obzirom na procijenjenu vrijednost nabave na:
1. nabavu procijenjene vrijednosti do 5.000,00 eura (postupci izravnog ugovaranja)
2. nabavu procijenjene vrijednosti od 5.000,00 eura do 15.000,00 eura (postupci nabave s pozivom odabranim gospodarskim subjektima)
3. nabavu roba i usluga procijenjene vrijednosti od 15.000,00 eura do 25.000,00 eura i radova
procijenjene vrijednosti od 15.000,00 eura do 45.000,00 eura (postupci nabave u modulu EOJN RH s pozivom odabranim gospodarskim subjektima)
4. nabavu roba i usluga procijenjene vrijednosti od 25.000,00 eura do 50.000,00 eura i radova procijenjene vrijednosti od 45.000,00 eura do 100.000,00 eura (postupci s obveznom javnom objavom u modulu jednostavne nabave EOJN RH).

Nabava procijenjene vrijednosti do 5.000,00 eura (postupci izravnog ugovaranja)

Članak 5.
Nabavu radova, roba i usluga procijenjene vrijednosti do 5.000,00 eura, naručitelj provodi izdavanjem narudžbenice jednom gospodarskom subjektu, ili sklapanjem ugovora s jednim gospodarskim subjektom, po vlastitom izboru.

Narudžbenica sadrži najmanje: predmet nabave, količine odnosno jedinicu mjere, jedinične cijene te ukupnu cijenu. Narudžbenica može sadržavati i rok isporuke, rok plaćanja i druge bitne elemente za izvršenje ugovornog odnosa. Narudžbenicu potpisuje ravnatelj Doma za starije osobe Labin.
Evidenciju o izdanim narudžbenicama vodi računovodstvo.

Ugovor sadrži obvezne podatke o ugovornim stranama koje sklapaju Ugovor, mjestu i datumu sklapanja Ugovora, predmetu Ugovora, cijeni i ostalim bitnim sastojcima Ugovora sukladno Zakonu o obveznim odnosima. Ugovor potpisuje ravnatelj Doma za starije osobe Labin.

Nabava procijenjene vrijednosti od 5.000,00 eura do 15.000,00 eura (postupci nabave s pozivom odabranim gospodarskim subjektima)

Članak 6.
Nabavu radova, roba i usluga procijenjene vrijednosti od 5.000,00 eura do 15.000,00 eura, naručitelj provodi slanjem poziva za dostavu ponuda jednom (1) ili više gospodarskih subjekata po vlastitom izboru, koji imaju registriranu djelatnost vezanu za predmet nabave.

Poziv za dostavu ponuda upućuje se na način koji omogućuje dokazivanje da je isti zaprimljen od strane gospodarskog subjekta (dostavnica, povratnica, potvrda e-mailom i sl.).

Za nabavu iz stavka 1. ovog članka, naručitelj može koristiti modul jednostavne nabave u Elektroničkom oglasniku javne nabave Republike Hrvatske (u daljnjem tekstu: EOJN RH), sukladno zakonskim odredbama.

Nabava roba i usluga procijenjene vrijednosti od 15.000,00 eura do 25.000,00 eura i radova
procijenjene vrijednosti od 15.000,00 eura do 45.000,00 eura (postupci nabave u modulu EOJN RH s pozivom odabranim gospodarskim subjektima)

Članak 7.
Nabavu roba i usluga procijenjene vrijednosti od 15.000,00 eura do 25.000,00 eura i radova  procijenjene vrijednosti od 15.000,00 eura do 45.000,00 eura, naručitelj je obvezan provesti putem modula jednostavne nabave u EOJN RH.

Poziv za dostavu ponuda upućuje se jednom (1) ili više gospodarskih subjekata po vlastitom izboru, a koji moraju biti registrirani na EOJN RH. 

Pristup postupku nabave iz stavka 1. ovog članka i predaji ponude tijekom njegova trajanja omogućen je samo pozvanim gospodarskim subjektima iz stavka 2. ovog članka. Postupak postaje javan objavom odluke o odabiru ili poništenju. 

Nabavu iz stavka 1. ovog članka, naručitelj može provesti i putem javne objave u modulu jednostavne nabave u EOJN RH. 

Nabava roba i usluga procijenjene vrijednosti od 25.000,00 eura do 50.000,00 eura i radova procijenjene vrijednosti od 45.000,00 eura do 100.000,00 eura (postupci s obveznom javnom objavom u modulu jednostavne nabave EOJN RH)

Članak 8.
Nabavu roba i usluga procijenjene vrijednosti od 25.000,00 eura do 50.000,00 eura i radova  procijenjene vrijednosti od 45.000,00 eura do 100.000,00 eura, naručitelj je obvezan provesti putem javne objave u modulu jednostavne nabave u EOJN RH.

Poziv za dostavu ponuda objavljuje se javno, te svaki zainteresirani gospodarski subjekt može predati ponudu.

Naručitelj može odabrati gospodarske subjekte kojima će biti upućen dodatni poziv za sudjelovanje u postupku, čime se ne ograničava niti isključuje ostale gospodarske subjekte od sudjelovanja u postupku i podnošenja ponuda. 

Iznimno, naručitelj nije obvezan provesti postupak jednostavne nabave putem javne objave u modulu jednostavne nabave, već ga provodi sukladno članku 7. ovog Pravilnika:
a) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni
b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:
1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe
2. ako iz tehničkih razloga predmet nabave može isporučiti samo određeni gospodarski subjekt ili
3. ako je to nužno radi zaštite isključivih prava, uključujući prava intelektualnog vlasništva
c) ako postoji iznimna žurnost uzrokovana događajima koje naručitelj nije mogao predvidjeti niti na njih utjecati.

Razlozi za primjenu iznimke iz prethodnog stavka ovoga članka navode se i obrazlažu u objavi u modulu jednostavne nabave EOJN RH.


III. PROVOĐENJE POSTUPKA I DOKUMENTACIJA O NABAVI

Odluka o početku postupka nabave

Članak 9.
Svaki postupak jednostavne nabave procijenjene vrijednosti jednake ili veće od 5.000,00 € započinje donošenjem odluke o početku postupka nabave.

Odluku o početku postupka nabave donosi ravnatelj Doma za starije osobe Labin.

Odluka o početku postupka nabave sadrži najmanje odredbe o predmetu nabave, procijenjenoj vrijednosti nabave, te naziv i sjedište gospodarskog subjekta kojem se upućuje poziv za dostavu ponude.

Članak 10.
U odluci o početku postupka nabave imenuje se stručno povjerenstvo za nabavu.

Stručno povjerenstvo ima neparan broj članova, a najmanje tri. Članovi stručnog povjerenstva ne moraju biti zaposlenici naručitelja.

Stručno povjerenstvo priprema i provodi postupak jednostavne nabave.

Poziv za dostavu ponude

Članak 11.
Poziv za dostavu ponuda mora sadržavati sve potrebne podatke koji gospodarskom subjektu omogućuju izradu i dostavu ponude, a najmanje: osnovni podaci o naručitelju i postupku, CPV oznaka predmeta nabave, naziv i opis predmeta nabave, procijenjenu vrijednost nabave, mjesto izvršenja ugovora, trajanje ugovora, kriterij za odabir ponude, rok za dostavu ponude, način dostavljanja ponuda (za nabave procijenjene vrijednosti manje od 15.000,00 eura), minimalni rok valjanosti ponude, način otvaranja ponude.

Poziv za dostavu ponuda može sadržavati i: osnove za isključenje ponuditelja, uvjete sposobnosti i zahtjeve koje ponuditelji trebaju ispuniti, vrste i uvjete jamstva (jamstvo za ozbiljnost ponude, jamstvo za uredno ispunjenje ugovora za slučaj povrede ugovornih obveza, jamstvo za otklanjanje nedostataka u jamstvenom roku i jamstvo o osiguranju za pokriće odgovornosti iz djelatnosti za otklanjanje štete koja može nastati u vezi s obavljanjem određene djelatnosti) i sl, a sve sukladno odredbama Zakona o javnoj nabavi. 

Za nabave procijenjene vrijednosti veće od 15.000,00 eura, EOJN RH će na osnovu upisanih podataka generirati javni poziv, odnosno poziv odabranom gospodarskom subjektu. 

Članak 12.
Naručitelj u pozivu na dostavu ponuda određuje rok za dostavu ponuda, navodeći točan datum i vrijeme.

Rok za dostavu ponuda ne smije biti kraći od 5 dana niti duži od 20 dana od dana upućivanja odnosno objavljivanja poziva za dostavu ponuda.

Članak 13.
Naručitelj je obvezan uz poziv za dostavu ponuda priložiti troškovnik, a može priložiti i ponudbeni list, tehničke specifikacije, prijedlog ugovora o jednostavnoj nabavi i ostale potrebne dokumente ovisno o složenosti predmeta nabave.

Troškovnik se sastoji od jedne ili više stavki, a sadrži najmanje tekstualni opis stavke, jedinicu mjere, količinu stavke, jediničnu cijenu stavke, ukupnu cijenu stavke (umnožak količine i jedinične cijene stavke) te cijenu ponude bez poreza na dodanu vrijednost.

Naručitelj troškovnikom određuje točnu količinu predmeta nabave ili predviđenu (okvirnu) količinu predmeta nabave. Predviđena količina predmeta nabave određuje se u slučaju predmeta nabave za koje naručitelj zbog njihove prirode ili drugih objektivnih okolnosti ne može unaprijedit odrediti točnu količinu. U tom slučaju, stvarno nabavljena količina predmeta nabave može biti veća ili manja od predviđene količine.

U slučaju specifičnih predmeta nabave (održavanje, rezervni dijelovi i sl.) za stavke čije se količine ne mogu predvidjeti naručitelj može odrediti objedinjeni iznos.

Ponudbeni list sadrži najmanje: naziv i sjedište naručitelja, naziv i sjedište ponuditelja, adresa, OIB, broj računa, navod o tome je li ponuditelj u sustavu PDV-a, adresa e-pošte, kontakt osoba ponuditelja, broj telefona, predmet nabave, cijenu ponude bez PDV-a, iznos PDV-a, rok valjanosti ponude, datum i potpis ponuditelja.

Članak 14.
Kriterij za odabir ponude je najniža cijena ili ekonomski najpovoljnija ponuda. Naručitelj slobodno bira kriterij za odabir ponude.

Komunikacija u postupku

Članak 15.
U postupcima jednostavne nabave procijenjene vrijednosti manje od 15.000,00 eura, između naručitelja i gospodarskih subjekata komunikacija se može obavljati elektroničkim sredstvima komunikacije (ako je primjenjivo), elektroničkom poštom ili telefonski, ovisno kako je određeno pozivom za dostavu ponude. 

U postupcima jednostavne nabave procijenjene vrijednosti veće od 15.000,00 eura, između naručitelja i gospodarskih subjekata komunikacija se obavlja elektroničkim sredstvima komunikacije putem modula EOJN RH, osim ako to zbog tehničkih razloga nije moguće. 


IV. PONUDA

Članak 16.
Ponuda je izjava volje ponuditelja, u pisanom obliku, da će isporučiti robu, pružiti usluge ili izvesti radove u skladu s uvjetima i zahtjevima iz poziva na dostavu ponuda i dokumentacije o nabavi.

Sadržaj ponude i način izrade ponude određuje se pozivom za dostavu ponude, odnosno dokumentacijom o nabavi.

Pri izradi ponude, ponuditelj se mora pridržavati zahtjeva i uvjeta iz poziva na dostavu ponude i dokumentacije o nabavi te ne smije mijenjati niti nadopunjavati tekst poziva na dostavu ponuda i dokumentacije o nabavi.

U roku za dostavu ponude, ponuditelj može izmijeniti svoju ponudu, nadopuniti je ili od nje odustati.

Članak 17.
Ponude se dostavljaju do naznačenog roka za dostavu ponuda, u skladu sa pozivom na dostavu ponuda.

U postupcima jednostavne nabave procijenjene vrijednosti manje od 15.000,00 eura, ponuda se može dostaviti osobno na adresu naručitelja, posredno putem ovlaštenog pružatelja poštanskih usluga, putem adrese elektroničke pošte navedene u pozivu za dostavu ponuda ili elektroničkim sredstvima komunikacije ako je primjenjivo. Način dostave ponude odredit će se pozivom za dostavu ponude. 

U postupcima jednostavne nabave procijenjene vrijednosti veće od 15.000,00 eura, ponude se dostavljaju elektroničkim sredstvima komunikacije putem modula jednostavne nabave EOJN RH, osim ako to zbog tehničkih razloga nije moguće (dijelovi ponude koji se ne mogu dostaviti elektroničkim putem, nedostupnost modula jednostavne nabave EOJN RH i sl.)


V. OTVARANJE, PREGLED I OCJENA PONUDA TE ODLUČIVANJE NARUČITELJA

Nabava procijenjene vrijednosti manje od 15.000,00 eura 

Članak 18.
U postupcima jednostavne nabave procijenjene vrijednosti manje od 15.000,00 eura, svaka dostavljena ponuda upisuje se u upisnik o zaprimanju ponuda te dobiva redni broj prema redoslijedu zaprimanja. Ponuda dostavljena nakon isteka roka za dostavu ponuda evidentira se u upisniku kao zakašnjela ponuda. Upisnik je sastavni dio zapisnika o otvaranju, pregledu i ocjeni ponuda.

Do trenutka otvaranja ponuda nije dopušteno davanje informacija o zaprimljenim ponudama.

Po isteku roka za dostavu, ponude se otvaraju prema redoslijedu zaprimanja. Otvaranje ponuda nije javno.

Postupak otvaranja, pregleda i ocjene ponuda obavlja stručno povjerenstvo za nabavu na temelju uvjeta i zahtjeva iz poziva za dostavu ponuda, odnosno dokumentacije o nabavi.

U postupku pregleda i ocjene ponuda, naručitelj može zatražiti upotpunjavanje ili pojašnjenje dostavljene ponude ili dokumentacije, u primjerenom roku.

Naručitelj je obvezan provjeriti računsku ispravnost ponude.

Članak 19.
O otvaranju, pregledu i ocjeni ponuda stručno povjerenstvo sastavlja zapisnik u pisanom obliku, koji sadrži najmanje sljedeće podatke:
· naziv i sjedište naručitelja,
· predmet nabave,
· procijenjenu vrijednost predmeta nabave,
· mjesto, datum i vrijeme početka i završetka postupka otvaranja, pregleda i ocjene ponuda,
· ime i prezime nazočnih članova stručnog povjerenstva za nabavu,
· naziv i sjedište ponuditelja, prema redoslijedu zaprimanja ponuda,
· cijenu ponude bez poreza na dodanu vrijednost i cijenu ponude s porezom na dodanu vrijednost,
· naziv ponuditelja čije ponude se odbijaju na osnovi rezultata pregleda i ocjene ponuda te obrazloženje razloga za njihovo odbijanje,
· rangiranje valjanih ponuda prema kriteriju za odabir ponude,
· naziv ponuditelja s kojim naručitelj namjerava sklopiti ugovor o nabavi,
· prijedlog odgovornoj osobi naručitelja za donošenje odluke o odabiru ili odluke o poništenju, s obrazloženjem,
· ime i prezime te potpis osoba koje su izvršile pregled i ocjenu ponuda, 
· ostale podatke ako je primjenjivo (jamstva, osnove za isključenje i ispunjenje traženih uvjeta ponuditelja, pojašnjenja i sl.).

Presliku zapisnika o otvaranju, pregledu i ocjeni ponuda, naručitelj dostavlja ponuditelju na njegov zahtjev.

Nabava procijenjene vrijednosti veće od 15.000,00 eura

Članak 20.
U postupcima jednostavne nabave procijenjene vrijednosti veće od 15.000,00 eura, po isteku roka za dostavu, sustav EOJN RH automatski otvara ponude i pritom generira zapisnik o otvaranju ponuda. 

U slučajevima kada naručitelj zahtijeva dostavu dijelova ponude fizičkim putem (npr. jamstva ili sl.), sustav EOJN RH otvara elektroničke dijelove ponude, a naručitelj evidentira pristigle fizičke dijelove u zapisniku generiranom u sustavu EOJN RH.

U slučaju donošenja odluke o poništenju postupka prije isteka roka za dostavu ponuda, otvaranje ponuda bit će onemogućeno. 

Postupak pregleda i ocjena pristiglih ponuda, provodi se u sustavu EOJN RH. U postupku pregleda i ocjene ponuda, naručitelj može zatražiti upotpunjavanje ili pojašnjenje dostavljene ponude ili dokumentacije putem sustava EOJN RH.

Po završetku postupka pregleda i ocjena pristiglih ponuda, generira se zapisnik o pregledu i ocjeni ponuda, koji se objavljuje u sustavu EOJN RH zajedno s odlukom o odabiru, odnosno odlukom o poništenju.  

Donošenje odluke

Članak 21.
Na osnovi rezultata pregleda i ocjene ponuda, ravnatelj Doma za starije osobe Labin donosi odluku o odabiru najpovoljnije ponude ponuditelja s kojim će se sklopiti ugovor o nabavi.

Za donošenje odluke o odabiru dovoljna je jedna prihvatljiva ponuda.

Odluka o odabiru najpovoljnije ponude izrađuje se u pisanom obliku i obvezno sadržava: podatke o naručitelju, predmet nabave, procijenjenu vrijednost nabave, broj zaprimljenih ponuda, naziv ponuditelja čija je ponuda odabrana za sklapanje ugovora o nabavi, cijenu ponude bez poreza na dodanu vrijednost, cijenu ponude sa porezom na dodanu vrijednost, datum donošenja i potpis.

Članak 22.
Naručitelj donosi odluku o poništenju postupka jednostavne nabave ako:
1. postanu poznate okolnosti zbog kojih ne bi došlo od pokretanja postupka jednostavne nabave ili bi došlo do sadržajno bitno drugačijeg poziva na dostavu ponuda da su bile poznate prije,
2. nije pristigla nijedna ponuda,
3. nakon isključenja ponuditelja ili odbijanja ponuda ne preostane nijedna valjana ponuda,
4. ako je cijena najpovoljnije ponude veća od procijenjene vrijednosti nabave, osim ako naručitelj ima ili će imati osigurana sredstva
5. u drugim opravdanim razlozima.

Odluku o poništenju donosi ravnatelj u pisanom obliku, a sadržava minimalno podatke o naručitelju, predmet nabave, procijenjenu vrijednost nabave, obrazloženje razloga za poništenje postupka, datum donošenja i potpis.

Članak 23.
U postupcima jednostavne nabave procijenjene vrijednosti manje od 15.000,00 eura, odluka o odabiru ili poništenju dostavlja se svakom ponuditelju na dokaziv način (dostavnica, povratnica, potvrda e-mailom, i sl.). 

U postupcima jednostavne nabave procijenjene vrijednosti veće od 15.000,00 eura, odluka o odabiru ili poništenju javno se objavljuje putem sustava EOJN RH. 


VI. PRAVNA ZAŠTITA

[bookmark: _Hlk156479148]Članak 24.
U postupcima jednostavne nabave procijenjene vrijednosti manje od 15.000,00 eura, nije moguće podnijeti prigovor. Donošenjem Odluke o odabiru stječu se uvjeti za sklapanje ugovora o nabavi. 

Članak 25.
U postupcima jednostavne nabave procijenjene vrijednosti veće od 15.000,00 eura, ponuditelj može podnijeti prigovor na radnje u postupku jednostavne nabave, a osobito na: 
· sadržaj poziva za dostavu ponuda odnosno dokumentacije o nabavi - najkasnije do isteka roka za dostavu ponuda
· postupak pregleda i ocjene ponuda - u roku od 3 kalendarska dana od objave odluke o odabiru, odnosno odluke o poništenju
· odluku o odabiru ponude, odnosno odluku o poništenju postupka jednostavne nabave -  u roku od 3 kalendarska dana od objave odluke o odabiru, odnosno odluke o poništenju.

Prigovor iz stavka 1. ovog članka može se podnijeti putem sustava EOJN RH ili putem adrese elektroničke pošte navedene u pozivu za dostavu ponude, odnosno dokumentaciji o nabavi. Način podnošenja prigovora odredit će se prilikom pokretanja postupka jednostavne nabave.

Prigovor mora sadržavati najmanje: podatke o gospodarskom subjektu koji podnosi prigovor, oznaku postupka jednostavne nabave, radnju naručitelja na koju se prigovor odnosi, razloge prigovora i obrazloženje, dokaze na kojima se prigovor temelji i prijedlog načina otklanjanja navodne nepravilnosti.

Čelnik naručitelja, odnosno odgovorna osoba naručitelja, o prigovoru odlučuje u roku 5 kalendarskih dana od dana primitka prigovora. 

Prigovor se može odbaciti (ako nije pravodoban, dopušten ili potpun), odbiti (ako nije osnovan) ili prihvatiti, u kojem slučaju će se naložiti otklanjanje utvrđenih nepravilnosti ili poništiti postupak jednostavne nabave ili dio postupka. 

Istekom rokova za podnošenje prigovora iz stavka 1. ovog članka, stječu se uvjeti za sklapanje ugovora o nabavi. Ako je prigovor podnesen, uvjeti za sklapanje ugovora stječu se donošenjem odluke o prigovoru.


VII. SKLAPANJE UGOVORA

Članak 26.
U postupcima jednostavne nabave procijenjene vrijednosti manje od 15.000,00 eura, naručitelj i odabrani ponuditelj sklapaju ugovor o jednostavnoj nabavi u pisanom obliku. 

U postupcima jednostavne nabave procijenjene vrijednosti veće od 15.000,00 eura, naručitelj i odabrani ponuditelj mogu sklopiti ugovor o jednostavnoj nabavi u pisanom obliku ili ga razmijeniti u digitalnom obliku uz korištenje kvalificiranog elektroničkog potpisa. 

Ugovor o jednostavnoj nabavi mora sadržavati sve bitne sastojke ponude i biti u skladu s uvjetima iz poziva za dostavu ponuda i dokumentacije o nabavi, te odabranom ponudom. 

Ugovor o jednostavnoj nabavi se može izmijeniti tijekom njegova trajanja, u skladu s odredbama Zakona o javnoj nabavi.

Ugovor o jednostavnoj nabavi objavljuje se u sustavu EOJN RH.


VIII. PRIJELAZNE I ZAVRŠNE ODREDBE

Članak 27.
Za provedbu postupka nabave roba, usluga i radova procijenjene vrijednosti od 14.000,00 eura do 26.540,00 eura, potrebna je prethodna suglasnost Upravnog vijeća, sukladno odredbama Statuta Doma za starije osobe Labin. 

Za provedbu postupka nabave roba, usluga i radova procijenjene vrijednosti veće od 26.540,00 eura, potrebna je prethodna suglasnost Osnivača, sukladno odredbama Statuta Doma za starije osobe Labin. 

Članak 28.
Stupanjem na snagu ovog Pravilnika prestaje važiti Pravilnik o jednostavnoj nabavi KLASA: 003-05/24-01/2, URBROJ: 2163-4-14-24-01-1 od 6. veljače 2024. godine. 

Članak 29.
Ovaj Pravilnik stupa na snagu 1. rujna 2026. godine, te se objavljuje u EOJN RH, na oglasnoj ploči i internetskoj stranici Doma za starije osobe Labin. 



                                                                                                                     RAVNATELJICA
Đeni Zuliani Blašković

